Intesifikohet fushata e demokratëve para zgjedhjeve paraprake
Pretendentët demokratë për Shtëpinë e Bardhë do të provojnë forcën në votimet e para partiake në fillim të vitit që vjen.
Janari do të shënojë rritjen e intensitetit të fushatës elektorale presidenciale për zgjedhjet e vitit 2020, ndërsa pretendentët demokratë për Shtëpinë e Bardhë po shtojnë përpjekejt në prag të votimeve të para në grupe që zhvillohen në shtetin Ajova më 3 shkurt. Sondazhet tregojnë se ish-zëvendëspresidenti Joe Biden kryeson garën mes demokratëve. Por disa kundërshtarë po përpiqen të paraqiten fuqishëm në sfidat e para në shtete si Nju Hamshër dhe Karolinën e Jugut. Prej kohësh zoti Joe Biden ka argumentuar se është kandidati më i fuqishëm demokrat për tu përballur me Presidentin Trump nëntorin që vjen. Zoti Biden kryeson anketat kombëtare por përballet me sfida të forta gjatë votimeve paraprake në disa shtete si Ajova dhe Nju Hamshër nga një grup pretendentësh ku përfshihet edhe Senatorja Elizabeth Warren nga shteti Masaçusets. Ngritja e saj në anketa vazhdoi gjatë gjithë vitit por kohët e fundit duket se vrulli i saj ka ngecur. Një kandidat që ka njohur rritje në disa prej shteteve të hershme në javët e fundit është kryebashkiaku i qytetit South Bend të Indianës, Pete Buttigieg. Në krye të rradhitjes demokrate është edhe Senatori Bernie Sanders i Vermontit, i cili shpesh vë në shënjestër zotin Trump gjatë tubimeve elektorale. Kandidatët e tjerë, jo në formë të mirë, shpresojnë për sukses në Ajova si Senatorja Amy Klobuchar e Minesotës, Senatori Cory Booker i Nju Xhersit dhe sipërmarrësi Andrew Yang. Ata përballen me një provë vendimtare sapo të fillojë votimi, thotë analisti Larry Sabato. Beteja në kampin demokrat mund të jetë një luftë e gjatë për të fituar emërimin e partisë mes të moderuarve, që kërkojnë një kandidat të fuqishëm përballë Presidentit Trump, dhe liberalëve që kërkojmë ndryshime gjithëpërfshirëse ekonomike dhe sociale. Tom Schwartz është ekspert në Universitetin Vanderbilt. Ish-kryebashkiaku i qytetit të Nju Jorkut Michael Bloomberg u fut vonë në fushatën demokrate. Anketat e fundit tregojnë se ai ka fituar mbështetje pas një serie reklamash televizive disa miliona dollarëshe.